Document ID: /roh_data/filtered/fineweb-2-filterrobots_roh.jsonl.gz/9456

Il Cussegl federal ha oz decidì in schlargiament da l'agid a l'economia en il sectur da la lavur curta:
- Il dretg sin indemnisaziuns per lavur curta han er emprendists e persunas cun contracts da lavur temporars – quai a partir dal schaner fin la fin da zercladur dal 2021. Tar ils emprendists vala dentant la premissa, che quels pon cuntinuar cun l'emprendissadi.
- Il termin da carenza (temp da spetga) vegn schlià retrospectiv sin il cumenzament da settember 2020 e fin la fin da mars 2021. Dapi il settember valeva in temp da spetga dad in di per mais.
- La durada maximala per pudair retrair indemnisaziuns per lavur curta vegn schliada temporarmain. Er quella regla vala retrospectiv dal 1. da mars 2020 enfin ils 31 da mars 2021.
Cun questas mesiras duain ulteriuras barrieras per survegnir indemnisaziuns da lavur curta vegnir abolidas. Ultra da quai duai la liquiditad dad interpresas vegnir meglierada e las firmas duain uschia survegnir sustegn per betg stuair stritgar plazzas da lavur, argumentescha il Cussegl federal.
Sco Parmelin ha declerà en la conferenza da pressa, pondereschia il Cussegl federal dentant er da reactivar ils credits da covid. Il mument vegnia in tal pass sclerì.
Cifras da corona dals 20.01.2021
- La mesemna ha l'Uffizi federal da sanadad annunzià per la Svizra ed il Principadi da Liechtenstein 2'727 novas infecziuns cun il coronavirus. Il medem mument ha il BAG er registrà 70 novs mortoris.
- Il Grischun noda actualmain 64 novas infecziuns e nagins novs mortoris. Il mument èn 42 persunas en l'ospital, da quellas 11 sin la staziun intensiva.
Qua pudais guardar l'entira conferenza da pressa: